કેટલાંય માબાપ એવાં હતાં કે તે તેમનાં બાળકોને લઈને મને સ્ટેજની પાછળ મળવા આવ્યાં હતાં. તે બધાં બાળકો મને નજીકથી જોવા માગતાં હતાં. હું તેમને મળ્યો અને તેમની સાથે મેં વાતો કરી. આ અગાઉ મેં તમને કહ્યું છે એમ, કોઈ જાદુગર બાળકો સાથે આત્મીયતાથી મળતા નહીં. ઊલટું તે લોકો એવી જ રીતે વર્તતા કે જેથી બાળકો તેમનાથી દૂર ભાગે. જોકે મેં એવું નહોતું રાખ્યું. હું તો સામે ચાલીને બાળકોને મળતો અને જો શક્ય હોય તો બાળકોને નાનુંસરખું મૅજિક પણ દેખાડતો. એ દિવસે પણ મેં બાળકોની સાથે ખાસ્સી એવી ગમ્મત કરી હતી અને તેમને મૅજિક પણ દેખાડ્યું હતું.